2026 m. žiemos olimpinės žaidynės

**2026 m. žiemos olimpinės žaidynės**, arba **XXV [[Žiemos olimpinės žaidynės|žiemos olimpiada]]** – tarptautinės žiemos sporto žaidynės, organizuojamos Tarptautinio olimpinio komiteto (TOK). Žaidynės vyko nuo vasario 6 d. iki vasario 22 d. šiaurės Italijoje.

## Miestai-kandidatai
2019 m. birželio 24 d. TOK paskelbė, jog žaidynės vyks Italijoje.

## Žaidynių vietos
Milanas daugiausia rengė ledo sporto šakų (dailųjį ir greitąjį čiuožimą, ledo ritulį), o Kortina d'Ampeco bei aplinkiniai regionai – kalnų sporto disciplinas. Dėl didelio geografinių vietų išsisklaidymo (kai kurios vietos nutolusios daugiau nei 400 km) organizatoriai susidūrė su logistiniais iššūkiais, tačiau siekia sumažinti išlaidas ir aplinkos poveikį, naudojo esamas sporto bazes.

### [[Milanas]]
*San Siro stadionas – atidarymo ceremonija
*Mediolanum Forum – dailusis čiuožimas
*PalaItalia – ledo ritulio varžybos
*Milano katedros aikštė – medalių apdovanojimų vieta
*Fiera Milano – greitasis čiuožimas ir ledo ritulys

### [[Valtelina]]
*Stelvio trasa, Bormijus – kalnų slidinėjimas, slidinėjimo alpinizmas
*Livinjo sniego parkas, Livinjas – snieglenčių varžybos, akrobatinis slidinėjimas

### [[Kortina d'Ampecas]]
*Olimpia delle Tofane trasa, Kortina – kalnų slidinėjimas
*Eugenio Monti ledo trasa – bobslėjus, rogutės ir skeletonas
*Olimpinė ledo arena, Kortina – akmenslydis
*Pietų Tirolio arena, Rasenas-Antholcas – biatlonas

### [[Fieme slėnis|Val di Fiemme]]
*Giuseppe Dal Ben tramplinas, Predacas – šuoliai su slidėmis, šiaurės dvikovė
*Fabio Canal slidinėjimo centras, Tezeras – slidinėjimo krosas, šiaurės dvikovė
*Ice Rink Piné, Baselga di Piné – greitasis čiuožimas

### [[Verona]]
* Veronos arena – uždarymo ceremonija

## Simbolika
Oficialus žaidynių šūkis – „*It’s Your Vibe*“. Žaidynių talismanai – Tina ir Milo – yra šermuonėliai, atstovaujantys atitinkamai Kortiną ir Milaną. Jie buvo sukurti bendradarbiaujant su Italijos švietimo ministerija ir sukurti studentų iš Tavernos mokyklos Kalabrijoje.

## Programa
2021 m. birželio 18 d. Tarptautinis olimpinis komitetas patvirtino alpinizmo slidėmis rungčių įtraukimą į 2026 m. žiemos olimpinių žaidynių programą.

Olimpinę programą sudarė 16 sporto šakų:

*  Akmenslydis (3)
*  Akrobatinis slidinėjimas (15)
*  Biatlonas (11)
*  Bobslėjus (4)

*  Dailusis čiuožimas (5)
*  Greitasis čiuožimas (14)
*  Greitasis čiuožimas trumpuoju taku (9)
*  Kalnų slidinėjimas (10)

*  Ledo ritulys (2)
*  Rogučių sportas (5)
*  Skeletonas (3)
*  Slidinėjimo alpinizmas (3)

*  Slidinėjimo lenktynės (12)
*  Šiaurės dvikovė (3)
*  Šuoliai su slidėmis (6)
*  Snieglenčių sportas (11)

## Dalyvavusios šalys
Rusijai ir Baltarusijai neleista dalyvauti olimpinėse žaidynėse reaguojant į Rusijos–Ukrainos karą. Šių šalių pavieniai sportininkai galėjo startuoti kaip nepriklausomi individualūs sportininkai, dalyvaujantys su specialia vėliava.

Beninas, Bisau Gvinėja ir Jungtiniai Arabų Emyratai žiemos olimpinėse žaidynėse dalyvavo pirmą kartą.

### Lietuva 2026 m. olimpinėse žaidynėse

Lietuvai 2026 m. olimpinėse žaidynėse atstovaus 17 sportininkų 4 sporto šakose. Tai yra didžiausia iki šiol Lietuvos komanda žiemos olimpinėse žaidynėse – prieš tai rekordas buvo 13 sportininkų 2022 m. Pekino žiemos olimpinėse žaidynėse.

Aukščiausią vietą šaliai pasiekė dailiojo čiuožimo atstovai Saulius Ambrulevičius ir Allison Reed, užėmę 6 vietą.

## Atidarymo ceremonija

2026 m. Milano ir Kortinos žiemos olimpinių žaidynių atidarymo ceremonija įvyko 2026 m. vasario 6 d. Milano „San Siro" (oficialiai – *Giuseppe Meazza*) stadione. Ceremonijoje dalyvavo apie 61 tūkst. žiūrovų.

Pirmą kartą žiemos olimpinių žaidynių istorijoje atidarymo ceremonija buvo organizuota keliuose miestuose. Be pagrindinio renginio „San Siro" stadione, sinchroniniai tautų paradai ir papildomos ceremonijos tuo pačiu metu vyko Kortinoje d'Ampecoje, Predace ir Livinijuje. Šis modelis buvo pasirinktas siekiant užtikrinti, kad visi sportininkai galėtų tiesiogiai dalyvauti atidarymo ceremonijoje, nepriklausomai nuo jų varžybų vietos.

Dar viena struktūrinė naujovė – pirmą kartą žiemos olimpinėse žaidynėse buvo uždegti du olimpiniai aukurai vienu metu: vienas Milane, prie *Arco della Pace*, kitas – Kortinos d'Ampeco centre, *Piazza Dibona* aikštėje. Aukurų dizainą sukūrė ceremonijos režisierius *Marco Balich* bendradarbiaujant su dizaineriais Lida Castelli ir Paolo Fantinu; koncepcija buvo įkvėpta Leonardo da Vinci kūrybos motyvų, simbolizuojančių gamtos ir žmogaus kūrybos harmoniją. Aukurų gamybą finansavo oficialusis žaidynių rėmėjas *Fincantieri*.

Kūrybinei komandai vadovavo italų režisierius Markas Balichas, kuris iki tol dalyvavo 16 olimpinių ceremonijų rengime, įskaitant 2006 m. Turino žiemos žaidynes.

Scenos pasirodymuose buvo atiduota duoklė Italijos meno tradicijai – nuo skulptūros ir tapybos iki mados dizaino, ypatingą dėmesį skiriant dizainerio Giorgio Armani indėliui. Ceremonijos kulminacinis momentas – penkių olimpinių žiedų formavimas: du oro akrobatai buvo pakelti virš stadiono dviejuose aukso spalvos žieduose, atliekant akrobatinius elementus, vėliau prie jų prisijungė dar trys žiedai, kurių galutinį susijungimą palydėjo pirotechninis efektas.

Ceremoniją papuošė tarptautinio masto atlikėjų pasirodymai: amerikiečių dainininkė Mariah Carey, atlikusį Domenico Modugno dainą „Nel blu, dipinto di blu" (plačiau žinomą kaip „Volare") italų kalba; italų tenoras Andrea Bocelli; dainininkė Laura Pausini; aktorė Sabrina Impacciatore; bei kinų pianistas Lang Lang.

Lietuvos Respublikos delegacija dalyvavo tautų parade trijose skirtingose ceremonijos vietose – Milane, Predace ir Kortinoje. Lietuvos vėliavą „San Siro" stadione nešė dailiojo čiuožimo šokių ant ledo pora Allison Reed ir Saulius Ambrulevičius.

## Kalendorius

## Medalių lentelė
Brazilija ir Gruzija pelnė savo pirmuosius žiemos olimpinių žaidynių medalius istorijoje.

## Kontroversijos
* 2026 m. vasario 12 d. Ukrainos skeletono sporto atstovas Vladyslavas Heraskevyčius buvo pašalintas iš varžybų, kai sportininkas dėvėjo šalmą, kuriame pavaizduoti apie pusę tuzino Ukrainos sportininkų, žuvusių per rusų atakas. Toks šalmas buvo sukurtas siekiant pagerbti karo metu žuvusius kolegas sportininkus. Vasario 13 d. sportininko apeliaciją sprendė skubiai sušauktas sporto arbitražo teismas, kuris paliko galioti V. Heraskevyčiaus diskvalifikaciją.

## Taip pat skaityti
* Olimpinės žaidynės, rengtos Italijoje:
** 1956 m. žiemos olimpinės žaidynės – Kortina d'Ampecas
** 1960 m. vasaros olimpinės žaidynės – Roma
** 2006 m. žiemos olimpinės žaidynės – Turinas

## Šaltiniai